MAERSK LINE สายเรือขนส่ง ใหญ่ที่สุดในโลก
โลกถูกเชื่อมต่อกันมากขึ้น ทำให้การขนส่งสินค้าระหว่างประเทศสูงขึ้นตาม  หนึ่งในกลุ่มธุรกิจที่ได้รับประโยชน์โดยตรงก็คือ ธุรกิจกลุ่ม Logistics โดยเฉพาะอย่างยิ่งธุรกิจเรือขนส่งตู้ Container
19 เม.ย. 2562

MAERSK LINE สายเรือขนส่ง ใหญ่ที่สุดในโลก / โดย ลงทุนแมน
โลกถูกเชื่อมต่อกันมากขึ้น
ทำให้การขนส่งสินค้าระหว่างประเทศสูงขึ้นตาม
หนึ่งในกลุ่มธุรกิจที่ได้รับประโยชน์โดยตรงก็คือ
ธุรกิจกลุ่ม Logistics
โดยเฉพาะอย่างยิ่งธุรกิจเรือขนส่งตู้ Container
Maersk Line คือหนึ่งในสายเรือที่ได้รับประโยชน์ในเรื่องนี้ และ เป็นอันดับหนึ่งในการให้บริการขนส่งสินค้าระหว่างประเทศทางเรือ
Maersk Line ถูกก่อตั้งขึ้นในปี 1904 หรือ 115 ปีที่แล้ว
ปัจจุบัน Maersk Line มีให้บริการในมากกว่า 130 ประเทศด้วยพนักงานมากกว่า 88,000 คน และให้บริการที่เกี่ยวข้องกับการขนส่งทางทะเลครบวงจร
ปัจจุบัน Maersk Line นั้นมีบริการแยกออกเป็นกลุ่มธุรกิจดังนี้
Ocean
ธุรกิจขนส่งสินค้าทางทะเลซึ่งมีให้บริการทั้งรูปแบบ ตู้ขนส่งสินค้า Container และแบบ Bulk Cargo โดยปัจจุบันบริษัทมีเรือให้บริการทั้งสิ้นมากกว่า 700 ลำ
Logistics & Services Segment
ธุรกิจบริการขนส่งและให้บริการครบวงจรของ Maersk Line ไม่ว่าจะเป็นการบริหารสินค้าคงคลัง และให้บริการโกดังสินค้า แก่โรงงาน
Terminals & Towage Segment
ธุรกิจให้บริการท่าเรือและบริการที่เกี่ยวข้องกับท่าเรือ โดยปัจจุบันมีท่าเรือที่ให้บริการทั้งสิ้น 65 แห่งทั่วโลก
Manufacturing & Others
กลุ่มธุรกิจผลิตตู้ Container สินค้าเพื่อใช้ในกลุ่มธุรกิจและผลิตให้ภายนอก โดยปัจจุบันมีฐานการผลิตอยู่ที่ประเทศจีน ซึ่งในปี 2018 กลุ่มธุรกิจนี้สามารถผลิตตู้ Container ได้มากกว่า 150,000 ตู้เพื่อส่งมอบแก่บริษัทในเครือและภายนอก
ตัวเลขการขนส่งตู้สินค้า
ปี 2016 จำนวน 10.4 ล้านตู้
ปี 2017 จำนวน 10.9 ล้านตู้
ปี 2018 จำนวน 13.3 ล้านตู้
ค่าระวางสินค้าต่อตู้
ปี 2016 ค่าระวาง 41,646 บาท
ปี 2017 ค่าระวาง 42,665 บาท
ปี 2018 ค่าระวาง 47,059 บาท
รายได้และกำไร ของบริษัท
ปี 2016 รายได้ 868,013 ล้านบาท ขาดทุน 61,728 ล้านบาท
ปี 2017 รายได้ 985,134 ล้านบาท ขาดทุน 38,361 ล้านบาท
ปี 2018 รายได้ 1,242,169 ล้านบาท กำไร 100,885 ล้านบาท
ซึ่งปัจจัยค่าระวางตู้สินค้านั้นถือว่าเป็นตัวกำหนดรายได้ และผลประกอบการบริษัทโดยตรง
ถึงแม้ว่า Maersk Line จะเป็นสายเรือที่ใหญ่สุดในโลก แต่ก็ยังครองส่วนแบ่งตลาดเพียง 21%
และด้วยธรรมชาติของธุรกิจที่มีต้นทุนคงที่สูง ทำให้ผู้ให้บริการเรือพยายามลดราคาค่าขนส่งเพื่อหาลูกค้าให้มากที่สุด เพื่อให้ชดเชยกับต้นทุนที่ได้จ่ายไป
Maersk Line แก้เกมการทำสงครามราคาด้วยการเข้าซื้อสายเรือรายอื่นเพื่อเพิ่มอำนาจการต่อรอง และการสร้างการประหยัดต่อขนาด (Economies of scale)
การเติบโตของธุรกิจขนส่งสินค้าระหว่างประเทศดูเหมือนจะยังเติบโตต่อเนื่องตามโลกาภิวัตน์ (Globalization)
แต่การขนส่งทางเรือก็ยังน่าจะยังเป็นทางเลือกอันดับหนึ่งในระยะยาวด้วยต้นทุนการส่งสินค้าที่ต่ำกว่าทุกรูปแบบไม่ว่าจะเป็น รางหรือทางถนน
ธุรกิจ Logistics จะยังคงอยู่กับเราไปอีกนานต่อให้โลกนี้เติบโตหรือพัฒนาไปมากขนาดไหน
เพราะหากไม่มีธุรกิจเหล่านี้แล้วนั้น เศรษฐกิจโลกหรือการซื้อขายระหว่างประเทศแทบจะเป็นไปไม่ได้เลย
ดังนั้นธุรกิจที่มีอายุยืนยาวที่สุด
อาจจะเป็นธุรกิจที่ไม่ต้องทันสมัยที่สุด
แต่เป็นธุรกิจที่ทุกคนจำเป็นต้องใช้บริการมากที่สุด เหมือนอย่าง Maersk Line ก็เป็นไปได้..
----------------------
อ่านเรื่อง คลองสุเอซ เส้นทางลัดของการเดินเรือจากฝั่งยุโรปไปเอเชีย ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-A.P. Moller - Maersk|2018 Annual Report
-
-
-
-USD/THB = 31.84